Slaapapnee is ’n steuring wat veroorsaak dat tussenposes in asemhaling of tydperke van vlak asemhaling meer dikwels as normaalweg gedurende slaap voorkom. Elke tussenpose kan van ’n paar sekondes tot ’n paar minute duur en hulle kom baie kere per nag voor. In die meeste gevalle veroorsaak dit dat die persoon hard snork. Daar kan ’n verstikkende of snorkende geluid wees wanneer asemhaling hervat word. Omdat die steuring ’n normale slaappatroon versteur, kan mense wat daaraan ly deur die dag moeg of slaperig voel. By kinders kan dit hiperaktiwiteit of probleme in die skool veroorsaak. Slaapapnee kan óf obstruktiewe slaapapnee wees, waar asemhaling onderbreek word deur ’n verstopping van die lugvloei, óf sentrale slaapapnee, waar gereelde, onbewuste asemhaling bloot ophou, óf ’n kombinasie van die twee. Obstruktiewe slaapapnee is die algemeenste vorm. Risikofaktore sluit in oorgewig, ’n familiegeskiedenis van die probleem, allergieë, ’n klein lugweg en vergrote mangels. Sommige mense is onbewus daarvan dat hulle die toestand het. In die meeste gevalle kom ’n gesinslid dit die eerste keer agter. Slaapapnee word dikwels deur middel van ’n slaapstudie deur die nag gediagnoseer.